ดาวโจนส์ปิดศุกร์ร่วง 279 จุด ตลาดวิตกกรีซ-เฟดขึ้นดอกเบี้ย
ดัชนีดาวโจนส์ตลาดหุ้นนิวยอร์กปิดร่วงลงเมื่อวันศุกร์ (17 เม.ย.) เนื่องจากนักลงทุนยังคงวิตกกังวลว่ากรีซอาจผิดนัดชำระหนี้ในเดือนหน้า ขณะที่ข้อมูลเงินเฟ้อสหรัฐได้หนุนความเป็นไปได้ที่ว่า ธนาคารกลางสหรัฐ (FED) จะเริ่มปรับขึ้นอัตราดอกเบี้ยในปีนี้
20 เม.ย. 2558

สำนักข่าวอินโฟเควสท์รายงานว่า ดัชนีดาวโจนส์ตลาดหุ้นนิวยอร์กปิดร่วงลงเมื่อวันศุกร์ (17 เม.ย.) เนื่องจากนักลงทุนยังคงวิตกกังวลว่ากรีซอาจผิดนัดชำระหนี้ในเดือนหน้า ขณะที่ข้อมูลเงินเฟ้อสหรัฐได้หนุนความเป็นไปได้ที่ว่า ธนาคารกลางสหรัฐ (FED) จะเริ่มปรับขึ้นอัตราดอกเบี้ยในปีนี้
ทั้งนี้ ดัชนีเฉลี่ยอุตสาหกรรมดาวโจนส์ร่วง 279.47 จุด หรือ 1.54% ปิดที่ 17,826.30 จุด, ดัชนี S&amp;P500 ลดลง 23.81 จุด หรือ 1.13% ปิดที่ 2,081.18 จุด และดัชนี NASDAQ อ่อนตัวลง 75.98 จุด หรือ 1.52% ปิดที่ 4,931.81 จุด
ตลาดหุ้นนิวยอร์กปิดในแดนลบเนื่องจากนักลงทุนวิตกกังวลเกี่ยวกับสถานะการคลังและความสามารถในการชำระหนี้ของกรีซ หลังจากสำนักงานสถิติแห่งชาติกรีซรายงานว่า ฐานะการคลังสาธารณะของกรีซในปี 2557 ย่ำแย่ลงกว่าที่คาดการณ์ไว้ในตอนแรก ซึ่งจุดปะทุความกังวลว่ากรีซมีแนวโน้มที่จะผิดนัดชำระหนี้ในเดือนหน้า ขณะเดียวกัน นางคริสติน ลาการ์ด ผู้อำนวยการกองทุนการเงินระหว่างประเทศ (IMF) เผยว่าจะไม่ยอมปล่อยให้กรีซเลื่อนเวลาในการชำระหนี้ออกไป
นอกจากนี้ ตลาดหุ้นนิวยอร์กยังได้รับแรงกดดันหลังกระทรวงแรงงานสหรัฐเปิดเผยว่า ดัชนีราคาผู้บริโภค (CPI) เพิ่มขึ้น 0.2% ในเดือนมี.ค. เมื่อเทียบรายเดือน ซึ่งเป็นการปรับตัวขึ้นเป็นเดือนที่ 2 ติดต่อกัน ส่วนดัชนี CPI พื้นฐาน ซึ่งไม่รวมหมวดอาหารและพลังงาน เพิ่มขึ้น 0.2% เช่นกัน เมื่อเทียบรายเดือน ซึ่งข้อมูลดังกล่าวจะเป็นปัจจัยสนับสนุนให้เฟดปรับขึ้นอัตราดอกเบี้ยในปีนี้